Paterna recupera la vigilància permanent de La Vallesa i crea una potent Brigada Municipal de Silvicultura i Vigilància Forestal per a 2016
16/11/2015

# Paterna recupera la vigilància permanent de La Vallesa i crea una potent Brigada Municipal de Silvicultura i Vigilància Forestal per a 2016

[![El alcalde junto a un agente de la policía local en la torre de vigilancia de la Vallesa.](/images/noticias/2015/11/torre-vigilancia-vallesa.jpg)](/images/noticias/2015/11/torre-vigilancia-vallesa.jpg)

16.11.2015

L’Equip de Govern socialista duplica en els Pressupostos Municipals per a 2016 els mitjans humans, econòmics i tècnics destinats a la protecció, manteniment i prevenció del medi ambient

L’Ajuntament de Paterna vol recuperar els treballs de vigilància forestal i impulsar i reforçar el manteniment i protecció del bosc de la Vallesa i de la resta de zones forestals del terme municipal paterner.

Amb eixe objectiu, el nou Equip de Govern socialista ha decidit tornar a prestar el servici municipal de Vigilància Forestal, que va deixar de tindre activitat en 2014 després de les retallades escomeses per l’anterior govern del PP i que, en els dos últims anys, ha sigut desenrotllat pels agents de la Unitat de Medi Ambient de la Policia Local de Paterna, els quals han hagut d’exercir les labors de vigilància de la Vallesa durant els mesos d’estiu i que ara es tornaran a dedicar a tasques de seguretat i vigilància ciutadana.

Per a optimitzar recursos i fer més efectiu este servici, el nou equip de govern, en coordinació amb els tècnics de l’Àrea de Seguretat, Infraestructures i Medi ambient que dirigeix Núria Campos, han decidit unificar estes tasques de Vigilància Forestal amb les de manteniment de la franja de seguretat de la interfície urbana forestal, la neteja de vegetació de barrancs i el manteniment de cunetes i perímetres d’algunes vies de servici que du a terme la Brigada Forestal.

“Crearem un únic cos d’operaris municipals sota la denominació de Brigada de Silvicultura i Vigilància Forestal. La vigilància dels nostres boscos no ha de ser esporàdica, sinó permanent durant tot l’any”, ha emfatitzat Núria Campos alhora que ha explicat que “per a aconseguir-ho hem duplicat la partida pressupostària per a 2016 destinada a estes labors, que passa de 90.000 a més de 200.000 euros i que implica un augment dels mitjans humans, tècnics i econòmics”.

La regidora de Seguretat, Infraestructures i Medi Ambient, Núria Campos ha destacat “la importància que Paterna, amb més de 700 hectàrees de superfície forestal, compte amb una Brigada d’estes característiques i ha recordat l’aposta del nou Executiu socialista per fer un ús eficient dels diners públics i optimitzar els recursos públics”.